**איתי אילנאי** (נולד ב-3 ביוני 1981) הוא עיתונאי וסופר ישראלי. מתמחה בנושאי צבא, מודיעין וביטחון. משמש ככתב התחקירים של עיתון "ישראל היום".

ביוגרפיה
--------

אילנאי גדל ביבנה שם סיים את לימודיו בתיכון גינסבורג. בצבא שירת כלוחם ביחידת מגלן. שימש כסמל צוות לוחמים והשתתף במבצע "חומת מגן". בשנים 2005–2003 עבד באגף הבטחון של חברת אל על וניהל את תחנת שנחאי.

בשנת 2007 החל לכתוב ככתב ספורט בעיתון "זמן מעריב", המקומון של העיתון מעריב בתל-אביב. בשנת 2009 עבר לשמש ככתב מגזין ועורך מדור התרבות בעיתון "ידיעות תל אביב" שם החל לפרסם שורה של תחקירים וכתבות מגזין. בשנים 2015 - 2016 שימש כרכז מערכת בתוכנית התחקירים "מבט שני" בערוץ הראשון. בין היתר שימש כתחקירן בסרט "האם יש לישראל מוח שילטוני" שעסק במועצה לביטחון לאומי ושודר בתוכנית ב"מבט שני" באפריל 2016.

בספטמבר 2016 החל לשמש ככתב במוספי סוף השבוע של העיתון ידיעות אחרונות, "7 ימים" ו"המוסף לשבת". שם פרסם שורה של תחקירים, ראיונות וכתבות צבע. בין היתר, ראיין את מפקד חיל הים לשעבר האלוף במילואים אליעזר צ'ייני מרום לראשונה מאז נחקר בפרשת הצוללות וחשף את מעורבותם של יוצאי יחידה 8200 בחברות סייבר הפועלות עבור ארגוני ביון של מדינות ערביות. בינואר 2022 פרסם כתבה נרחבת ב"מוסף לשבת" של ידיעות אחרונות ובה פרט את הרפורמה הארגונית שביצע דדי ברנע במוסד למודיעין ולתפקידים מיוחדים. כמו כן פרסם מספר כתבות תחקיר על יחידות מובחרות, בהן מגלן ואגוז.

לצד רונן ברגמן היה מעורב בחשיפת עדויות המצביעות על כך שאסון צור הראשון היה פיגוע ולא תאונה. בעקבות החשיפות הללו הקים ראש השב"כ ועדה לבדיקה מחודשת של האסון, הגדול ביותר בתולדות ישראל.

אילנאי פרסם שורה של כתבות פרופיל על פוליטיקאים ובהם ישראל כ"ץ, יואב גלנט, רון דרמר, בני גנץ ונפתלי בנט. באוגוסט 2021 פרסם במוסף "7 ימים" ראיון עם עו"ד יהודה וינשטיין, לשעבר היועץ המשפטי לממשלה. היה זה הראיון הנרחב הראשון שקיים וינשטיין מאז סיים את תפקידו כיועמ"ש. בשנת 2018 פרסם סדרה של שש כתבות על "הגבריות החדשה" במוסף "24 שעות" של ידיעות אחרונות.

בפברואר 2024 החל לשמש ככתב התחקירים של העיתון "ישראל היום", שם הוא גם מגיש פודקאסטים. במסגרת תפקידו עוסק רבות במלחמת חרבות ברזל. בין היתר פרסם תחקיר מפורט של ליל ה-7 באוקטובר, חשף את חדירת "מחלקת המודיעין הצבאי" של חמאס למצלמות בעוטף עזה, ופרסם את סיפורה של יחידת מגלן ב-7 באוקטובר. 

בשנת 2010 סיים תואר ראשון בתקשורת ומדע המדינה מאוניברסיטת תל אביב וב-2018 השלים תואר שני (מחקרי) בתוכנית ללימודי ביטחון באוניברסיטת תל אביב. בתזה שכתב *"מגן ולא יראה?: הגורמים להסדרת מעמדם החוקי של ארגוני ביטחון פנים: המקרה של חוק השב"כ*", בחן את הגורמים לחקיקת חוק השב"כ.

אילנאי משמש כמרצה לתחקיר עיתונאי ולכתיבה מגזינית במסלול לעיתונאות בבית הספר לתקשורת של מכללת ספיר.

### ספרו

ספרו "669: סיפורה של יחידה מיוחדת" יצא לאור בשנת 2014 בהוצאת כנרת זמורה-ביתן דביר. הספר מגולל את תהליך הקמתה ותולדותיה של יחידת החילוץ וההצלה של חיל האוויר, שאביו אבנר אילנאי, היה בין מייסדיה ואחד ממפקדיה הראשונים.

אילנאי ערך את "חייל בכחול", ספרו הביוגרפי של מפקד חיל האוויר לשעבר, האלוף (במיל') אביהו בן נון, שיצא לאור בשנת 2023.

בנוסף ערך תחקירים לספרים "סיכול ממוקד: המבצעים הגדולים של השב"כ" שיצא בשנת 2017 בהוצאת ידיעות ספרים ולספר "ברק-מלחמות חיי" שיצא בשנת 2015 בהוצאת כנרת זמורה-ביתן דביר.

חיים אישיים
-----------

אילנאי נשוי למעיין ואב לשתי בנות ובן. תושב הנגב המערבי.

קישורים חיצוניים
----------------

ויקישיתוף מדיה וקבצים בנושא **איתי אילנאי** בוויקישיתוף
* סרטונים אמיר גילת, מה קורא?– 669 סיפורה של יחידה מיוחדת ראיון עם איתי אילנאי

הערות שוליים
------------

1. ↑  האם יש לישראל מוח שלטוני? | "האם יש לישראל מוח שלטוני"? תחקיר מיוחד ורחב על המועצה לביטחון לאומי, ערב מינוי בעייתי של ראש מל"ל חדש - שכבר מעוכב כמה שבועות. אנו חושפים את תהליכי... | By מבט שני | Facebook, באתר www.facebook.com
2. ↑  אתר למנויים בלבד אמירה לם, רביב גולן, איתי אילנאי, "אני עם חבל על הצוואר", באתר "ידיעות אחרונות", 25 בדצמבר 2019
3. ↑  רונן ברגמן, איתי אילנאי, התחקיר המלא: המשחקים המסוכנים של בוגרי 8200, באתר ynet, 18 באוקטובר 2019
4. ↑  איתי אילנאי, דגש על סייבר ושיטות ניהול של היי-טק: המהפכה של ראש המוסד, באתר ynet, 14 בינואר 2022
5. ↑  אתר למנויים בלבד איתי אילנאי, המגלניסטים, באתר "ידיעות אחרונות", 13 באוגוסט 2019
6. ↑  אתר למנויים בלבד איתי אילנאי, "אף ועדה לא מסוגלת להגיד בשבוע ימים מה קרה שם", באתר "ידיעות אחרונות", 10 בדצמבר 2017
7. ↑  איתי אילנאי, יואב זיתון, אסון צור הראשון: ועדת חקירה תוקם בשל "ממצאים חדשים, התחזק החשד לפיגוע", באתר ynet, 25 ביוני 2023
8. ↑  אתר למנויים בלבד איתי אילנאי, ממלכת יהודה, באתר "ידיעות אחרונות", 22 באוגוסט 2021
9. ↑  איתי אילנאי, האבות החדשים, באתר ynet, 21 בינואר 2018
10. ↑  איתי אילנאי, עיניים עצומות לרווחה: מה קרה בלילה שבו לקה המודיעין הישראלי בעיוורון, **ישראל היום**
11. ↑  איתי אילנאי, בתוך המודיעין של חמאס: איך ידעו עלינו כל כך הרבה בדרך ל-7 באוקטובר, **ישראל היום**
12. ↑  איתי אילנאי, בוכריס הקליד בווטסאפ "לוודא כוננות" - ואז התחיל הכאוס: 7 באוקטובר של מגלן, דקה אחרי דקה, **ישראל היום**
13. ↑  שי לוי, ‏40 שנה ל-669: סיפורה המרתק של יחידת העילית, באתר ‏מאקו‏, 22 בדצמבר 2014
14. ↑  חיסול ממוקד : שב"כ -המבצעים הגדולים / מיכאל בר-זהר, נסים משעל | בר זוהר, מיכאל, 1938- מחבר (משעל, נסים, 1949- (מחבר) ) | משעל, נסים, 1949- (מחבר) | הספרייה הלאומית, באתר www.nli.org.il
15. ↑  כפיר אילן, ברק. מלחמות חיי, באתר הספרייה הלאומית של ישראל, ‏2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007524554605171
* GND: 1069207020
* VIAF: 315524069
* WorldCat (עם VIAF): 315524069

 |